Maribor, 22. 03. 2019

Naš znak: 1/1-022-08/2019

Na podlagi 331. do 334. člena Statuta Univerze v Mariboru (Statut UM-UBP12, Ur. l. RS, št. 29/2017) in Pravilnika o volitvah dekanov članic Univerze v Mariboru, št. 012/2018/2 (Obvestila XXXVI-4-2018), je Senat FKKT UM na svoji 36. redni seji dne 22. 03. 2019 sprejel naslednji

SKLEP

o razpisu postopka kandidiranja, volitev in imenovanja za funkcijo dekana Fakultete za kemijo in kemijsko tehnologijo Univerze v Mariboru

I.

Pravna podlaga

Dekana članice univerze imenuje rektor univerze na podlagi volitev za dobo štirih let (331. člen Statuta Univerze v Mariboru).

Za dekana je lahko izvoljen visokošolski učitelj članice univerze, ki je redno zaposlen na univerzi in s polnim delovnim časom dela v okviru članice in ki je sposoben s svojim znanjem, strokovnostjo, razgledanostjo in izkušnjami ustvarjalno prispevati k razvoju članice univerze in jo uspešno voditi (1. odst. 332. člena Statuta Univerze v Mariboru).

Dekan članice univerze je lahko ponovno izvoljen, vendar skupni mandat ne sme trajati več kot osem let (2. odstavek 331. člena Statuta Univerze v Mariboru).

Predlog kandidata za dekana lahko poda vsak visokošolski učitelj članice univerze.

Dekana članice univerze na splošnih in neposrednih volitvah za dobo štirih let izvolijo tri skupine volivcev:

* visokošolski učitelji, znanstveni delavci in visokošolski sodelavci,
* študenti, ki so vpisani na dodiplomske in podiplomske študijske programe, ki jih izvaja članica univerze, na kateri potekajo volitve za dekana članice univerze in
* drugi delavci.

Volilno pravico imajo delavci iz prve in tretje alinee prejšnjega odstavka, ki imajo na univerzi sklenjeno pogodbo o zaposlitvi vsaj za 5 % delovnega časa in svoje delo pretežno opravljajo na članici univerze, na kateri potekajo volitve za dekana članice univerze.

Skupine volivcev iz 5. odstavka tega člena imajo različen odstotek števila glasov v skupnem obsegu števila glasov:

* visokošolski učitelji, znanstveni delavci in visokošolski sodelavci 60 % vseh glasov,
* študenti 20 % vseh glasov in
* drugi delavci 20 % vseh glasov.

Senat članice univerze najkasneje 3 mesece pred potekom mandata dekana članice univerze razpiše volitve novega dekana članice univerze in svoj sklep objavi na oglasnih deskah članice univerze, Univerze v Mariboru ter na spletnih straneh (javna objava), kar hkrati velja kot poziv na volitve dekana članice univerze.

V sklepu o razpisu volitev za dekana se določi rok za predlaganje kandidatov in dan, ko bodo opravljene volitve. Sestavni del sklepa so rokovnik za posamezna volilna opravila in naloge posameznih volilnih organov, razen nalog, določenih v tem pravilniku. Rok za predlaganje kandidatov za dekana članice univerze ne sme biti krajši od 30 dni.

V sklepu o razpisu volitev za dekana se določi rok, v katerem lahko Senat članice univerze ali vsak visokošolski učitelj članice univerze poda predlog kandidata za dekana članice univerze, ki ga posreduje volilni komisiji.

Predlog mora vsebovati:

* sklep ustreznega organa (senat članice univerze), v koliko kandidat kandidira na podlagi 10. točke 1. odstavka 314. člena Statuta Univerze v Mariboru,
* pisno soglasje kandidata,
* program dela kandidata.

II.

Slovnična oblika

V tem sklepu se izrazi, ki se nanašajo na osebe in so zapisani v moški slovnični obliki, uporabljajo kot nevtralni za ženski in moški spol.

III.

Postopek kandidature za dekana

Predlog za kandidata za dekana lahko poda vsak visokošolski učitelj Fakultete za kemijo in kemijsko tehnologijo Univerze v Mariboru (333. člen Statuta UM in 7. člen Pravilnika o volitvah dekanov članic UM).

Za dekana je lahko izvoljen visokošolski učitelj FKKT UM, ki je redno zaposlen na univerzi in s polnim delovnim časom dela v okviru FKKT UM in ki je sposoben s svojim znanjem, strokovnostjo, razgledanostjo in izkušnjami ustvarjalno prispevati k razvoju FKKT UM in jo uspešno voditi.

S predlogom mora kandidat za dekana soglašati ter podati program dela (332. člen Statuta UM).

Predlog kandidature s soglasjem kandidata (Obrazec 1) in programom dela je potrebno dostaviti v enem izvodu najkasneje do 23. 04. 2019, do 10. ure (datum in ura dospetja ne glede na način dostave), v zaprti kuverti v dekanat Fakultete za kemijo in kemijsko tehnologijo Univerze v Mariboru, Smetanova ulica 17, 2000 Maribor s pripisom »Kandidatura za dekana FKKT UM – ne odpiraj«.

Kandidatura, ki ne bo dostavljena v dekanat FKKT UM do 23. 04. 2019 do 10. ure in bo vložena po tem roku, bo zavržena kot prepozna.

Dekanat Fakultete za kemijo in kemijsko tehnologijo Univerze v Mariboru prispele kandidature opremi z datumom in uro prispetja in jih zaprte preda predsedniku Volilne komisije.

IV.

Oblikovanje in pristojnosti Volilne komisije FKKT UM

Za zbiranje in urejanje predlogov za kandidate za dekana FKKT UM imenuje Senat FKKT UM Volilno komisijo, ki je sestavljena iz petih članov in sicer:

* en član iz vrst visokošolskih učiteljev, ki je hkrati tudi predsednik Volilne komisije,
* dva član iz vrst znanstvenih ali visokošolskih sodelavcev,
* en član iz vrst drugih delavcev in
* en član iz vrst študentov.

Volilna komisija izmed svojih članov izbere namestnika predsednika, ki ne more biti študent. Predsednik in člani Volilne komisije ne morejo biti kandidati za dekana članice univerze. Volilna komisija izda Navodila za delo volilnega odbora pri izvedbi volitev za dekana članice univerze. Senat FKKT UM ob imenovanju Volilne komisije določi tudi sedež Volilne komisije.

Volilna komisija se sestane 23. 04. 2019 po 11. uri in preveri, ali so vloge popolne, ali kandidati izpolnjujejo predpisane pogoje in ali so bili predlogi podani v predpisanih rokih.

Če je kandidatura nepopolna ali kako drugače nepravilna, Volilna komisija v roku 3 dni od dneva prejema vloge od predlagatelja zahteva dopolnitev vloge. V kolikor je vloga tudi po tem roku nepopolna ali kako drugače nepravilna, Volilna komisija kandidaturo zavrže ali zavrne. V primeru, ko Volilna komisija izda odločbo, s katero zavrne ali zavrže posamezno kandidaturo, se lahko v roku 3 dni od dneva prejema odločbe, vloži na Senat FKKT UM obrazložen ugovor zoper odločbo.

Volilna komisija od kandidata zahteva dopolnitev kandidature do 26. 04. 2019 do 10. ure.

Volilna komisija pripravi poročilo o poteku kandidacijskega postopka in ga skupaj s seznamom predlaganih kandidatov predloži Senatu FKKT UM do 10. 05. 2019 do 10. ure.

Volilna komisija pozove Študentski svet FKKT UM, da v roku 3 dni po prejemu kandidatne liste oblikuje mnenje o kandidatih za dekana FKKT UM, ki ga dostavi Senatu FKKT UM najkasneje do 10. 05. 2019 do 10. ure.

V.

Seja Senata FKKT UM ter potrditev liste kandidatov in določitev vrstnega reda

Seja Senata FKKT UM se skliče 17. 05. 2019.

Senat FKKT UM obravnava poročilo o poteku kandidacijskega postopka in potrdi listo kandidatov za dekana FKKT UM, na podlagi katere se izvedejo splošne, neposredne in tajne volitve dekana FKKT UM.

Vrstni red kandidatov na glasovnici določi z žrebom predsednik Volilne komisije na seji Senata FKKT UM ob prisotnosti kandidatov za dekana FKKT UM oz. njegovih pooblaščencev.

Lista kandidatov za dekana FKKT UM se pred volitvami javno objavi.

VI.

Volilni odbor FKKT UM

Za vsa opravila na FKKT UM se imenuje Volilni odbor, ki je sestavljen iz treh članov, od katerih je en predstavnik študentov in en predsednik volilnega odbora.

Predsednika iz vrst visokošolskih učiteljev, znanstvenih delavcev in visokošolskih sodelavcev in enega člana iz vrst drugih delavcev, ki je namestnik predsednika, imenuje Senat FKKT UM.

Enega člana Volilnega odbora imenuje Študentski svet FKKT UM.

Volilni odbor je imenovan za čas do izvolitve dekana FKKT UM in skrbi za vsa opravila na FKKT UM. Predsednik Volilnega odbora ne more biti kandidat za dekana FKKT UM.

Volilni odbor FKKT UM je v skladu s 15. členom Pravilnika o volitvah dekanov članic UM na dan volitev na volišču dolžan poskrbeti za primerno ureditev volišča, ki omogoča tajno glasovanje, pripraviti volilne skrinjice, ima odprto volišče v času med 10. in 16 uro, skrbeti za red na volišču, evidentirati volivce po volilnem imeniku ter preverjati njihovo istovetnost, ob zaključku glasovanja izpolniti zapisnik s poročilom o rezultatih udeležbe na posameznih skupinah volivcev na volitvah in poročilo o prejetih glasovih po posameznih skupinah volivcev na posameznega kandidata.

VII.

Volilni imenik

Predsednik Volilne komisije pozove tajnika FKKT UM, da do 10. 05. 2019 do 10. ure določi volišče, pripravi volilne imenike skladno z 12. členom Pravilnika o volitvah dekanov članic UM in jih posreduje Volilni komisiji. Volilna komisija pregleda in potrdi volilne imenike ter jih posreduje v objavo tajniku FKKT UM, ki poskrbi, da so volilni imeniki javno objavljeni na oglasni deski FKKT UM in sicer do 13. 05. 2019.

VIII.

Predstavitev kandidatov za dekana FKKT UM

Od 20. do 24. 05. 2019 se omogoči predstavitev kandidatov za dekana FKKT UM in sicer se skliče vse zaposlene in študente. Predstavitev kandidatov vodi predsednik Akademskega zbora. FKKT UM.

IX.

Izvedba splošnih, neposrednih in tajnih volitev

Volilna komisija dne 27. 05. 2019 dostavi Volilnemu odboru FKKT UM volilno gradivo in sicer: glasovnice z imeni kandidatov, obrazec zapisnika o poteku volitev in rezultatih glasovanja ter navodila za izvedbo glasovanja.

Volivci, ki so na dan glasovanja odsotni, lahko predčasno glasujejo in sicer dne 27. 05. 2019, med 10. in 12. uro, na posebnem volišču na sedežu Volilne komisije na FKKT UM.

Splošne, neposredne in tajne volitve se izvedejo dne 28. 05. 2019, med 10. in 16. uro.

Zaradi nepravilnosti v postopku volitev imajo kandidati in volivci pravico vložiti pritožbo pri Volilni komisiji. Pritožba se vloži osebno in pisno na sedežu Volilne komisije, v roku 3 dni od nastanka kršitve. Volilna komisija mora o pritožbi oz. pisni zahtevi odločiti v roku 3 dni od dneva prejema pritožbe oz. pisne zahteve. Odločba Volilne komisije je dokončna, vendar pa je zoper delo Volilne komisije možno vložiti ugovor na Senat FKKT UM, v roku 3 dni od prejema odločbe Volilne komisije.

Na pisno zahtevo kandidata za dekana mora Volilna komisija organizirati nadzor nad delom Volilnega odbora.

Volilna komisija poročilo o izidu volitev za dekana FKKT UM izdela 29. 05. 2019, do 10. ure in ga posreduje Senatu FKKT UM.

X.

Volilni molk

Na Univerzi v Mariboru se v akademskem duhu pričakuje volilni mol en dan pred volitvami in na dan izvedbe volitev.

XI.

Seja Senata FKKT UM in obravnava poročila o izidu volitev

Seja Senata FKKT UM se skliče 29. 05. 2019 po 11. uri.

Senat FKKT UM se seznani s poročilom o poteku kandidacijskega postopka in poročilom o izidu volitev, ki ju poda predsednik Volilne komisije.

Za dekana FKKT UM je v prvem krogu izvoljen kandidat, ki je prejel 50 % veljavno oddanih glasov, upoštevaje ponderiranje glasov iz 3. odstavka 4. člena Pravilnika o volitvah dekanov.

Če Senat FKKT UM ugotovi, da v prvem krogu volitev noben od kandidatov ni dobil potrebne večine za izvolitev, se v roku 8 dni opravi drugi krog volitev, v katerega se uvrstita kandidata, ki sta v prvem krogu dosegla najvišji odstotek glasov. V primeru enakega odstotka glasov prvih dveh ali več kandidatov za dekana FKKT UM sodelujejo vsi v drugem krogu. Izvoljen je tisti kandidat za dekana FKKT UM, ki prejme višji odstotek glasov. V primeru ponovnega enakega odstotka glasov se izvede žrebanje, ki ga opravi volilna komisija ob prisotnosti kandidatov za dekana FKKT UM.

Volilna komisija poročilo o izidu volitev posreduje rektorju UM, ki za dekana FKKT UM imenuje kandidata, ki je na volitvah prejel potrebno večino glasov.

Rektor univerze imenuje dekana FKKT UM za mandatno dobo štirih let.

XII.

Javna objava sklepa

Ta sklep se po sprejemu na Senatu FKKT UM javno objavi na oglasni deski Fakultete za kemijo in kemijsko tehnologijo Univerze v Mariboru in na spletni strani fakultete ter spletni strani Univerze v Mariboru.

Za objavo sklepa so zadolžene strokovne službe Fakultete za kemijo in kemijsko tehnologijo.

Dekan FKKT UM

red. prof. dr. Zdravko Kravanja

Priloge:

* Obrazec 1 – Vloga kandidature za dekana FKKT UM
* Rokovnik volilnih opravil za volitve dekana FKKT UM